  Руслан Нуриахметов Майя Бывальцева 2022-тӥ арын Ижкарын «Кышкыттэм ӟечлыко сюресъёс» йӧскалык ӵектос улсын 7,4 иськем сюресъёсты тупатъялозы. Ужъёс Ленин, Первомай но Октябрь ёросъёсысь куать объектъёсын мынозы. Со сярысь йӧскалык ӵектослэн улосвыл офисэзлэн пресс-службаез ивортӥз. Сюресъёслэсь шобретсэс выльдозы, колодчаослэсь люкетъёссэс ӝутозы но ӵошкытатозы. Со сяна, тротуаръёсты ветлыны шугъяськисьёслэн куронъёссыя тупатозы – машина сюресэн вожын бордюр изъёсты лэзёзы, тактильной плитка тырозы. Одӥгез валтӥсез объект – Гагарин нимо ульча. Солэсь Областной ульчаысен чугун сюрес вокзал дорозь 1,5 иськемзэ выльдозы. Озьы ик Машиностроительёслэн посёлокысьтызы Новой ульчалэсь шобретсэ воштозы. Кемалась ини тупатъямез кулэ каре вал Медведево совхоз дорозь сюрес. Туннэ со Первомай ёросэ пыре, совхозын 1 сюрс 500-лэсь трос адями улэ. Ижкар - Сарапул трасса дорысен 1,5 иськем сюресэз тупатъялозы. Со сяна, Олег Кошевой, Леваневский нимо ульчаосты но Северный пролкаез выльдозы. Тодэ вайытом, 2022-тӥ арын йӧскалык ӵектосъя Сарапулын 3,5 иськем сюресъёсты тупатъялозы, нош оглом Удмуртиын – 170 иськемлэсь трос. Тегъёс: Ижкар сюресъёс тупатъянужъёс Удмуртия  